Source: https://www.lieksa.fi/fi/jatehuolto?p_p_id=PtvDisplayPortlet_INSTANCE_7bJWvkwKCQYJ&p_p_lifecycle=0&p_p_state=normal&p_p_mode=view&_PtvDisplayPortlet_INSTANCE_7bJWvkwKCQYJ_mvcRenderCommandName=%2Fptv_display%2Fview_slc&_PtvDisplayPortlet_INSTANCE_7bJWvkwKCQYJ_slcId=b1fab613-23fe-42d1-8c43-5f0966dd386e&_PtvDisplayPortlet_INSTANCE_7bJWvkwKCQYJ_serviceId=42b781b6-833a-4aa4-904b-26491331c876
Timestamp: 2020-07-04 06:30:48+00:00
Document Index: 20497116

Matched Legal Cases: ['kko ', 'kko ', 'kko ', 'kko ', 'kko ', 'kko ', 'kko ', 'kko ']

Jätehuolto - lieksa.fi
Kiinteistöjen jätelajittelu
Lieksan kaupunki on antanut jätehuollon palvelutehtävät kunnallisen jätehuoltoyhtiön Jätekukko Oy:n hoidettaviksi. Jätekukon toimialue kattaa 17 kuntaa ja yli 209 000 asukasta. Jätekukko Oy hoitaa mm. jätteiden kuljetukset ja käsittelyn, laskuttaa jätemaksut jätelautakunnan päätösten mukaisesti ja antaa opastusta ja valistusta jätehuollon palveluista ja jätehuollon järjestämisestä.
Kaikilla asuinkiinteistöillä ja julkisen hallinnon kohteilla on velvollisuus liittyä kunnan järjestämään jätteenkuljetukseen. Myös vapaa-ajan asunto tulee liittää alueella järjestettyyn jätehuoltoon.
Jätehuollon viranomaistehtäviä on hoitanut vuoden 2011 alusta alkaen Jätekukon toimialueen osakaskuntien yhteinen Savo-Pielisen jätelautakunta. Jätelautakunta mm. laatii jätehuoltomääräykset ja päättää jätehuoltomääräyksistä poikkeamisista, hyväksyy jätetaksan, määrää jätemaksut ja käsittelee jätemaksua koskevat muistutukset sekä päättää jätehuollon palvelutasosta. Näitä asioita ei käsitellä enää Lieksan kaupungissa.
Jätehuollon valvonta kuuluu kunnan ympäristönsuojeluviranomaiselle. Ympäristönsuojeluviranomainen mm. valvoo, että kuntalaiset ja yritykset käsittelevät jätteitä säädösten mukaisesti ja jätehuollon toimijat hoitavat tehtävänsä säädösten mukaisesti. Ympäristönsuojeluviranomainen valvoo myös roskaamiskieltoa ja velvoittaa roskaantuneen alueen puhdistamiseen.
Ympäristönsuojelutoimisto
Lieksassa ympäristölupaan liittyvää neuvontaa ja ohjausta saa ympäristönsuojelutoimistosta.
Ympäristönsuojelutoimistosta saa ympäristölupalomakkeita.
+358 40 104 4795
Kuntien jäteyhtiö Jätekukko on kilpailuttanut keskitetysti asukkaita varten seka- ja hyötyjätteiden kuljetukset. Sekajätteen kuljetukset hoidetaan sekajätteen kiinteistöittäisellä kuljetusalueella (kartta: http://karttapalvelu.kuopio.fi/link/pRvGU) ja lisämaksusta tämän alueen ulkopuolellakin niissä paikoissa, joihin jäteautolla voidaan liikennöidä. Hyötyjätteiden eli biojätteen, muovi-, kartonki- ja lasipakkausten sekä metallin kuljetus on järjestetty kaikkiin vähintään 300 asukkaan taajamiin ja erikseen määritellylle hyötyjätteiden kuljetusalueelle (kartta: http://karttapalvelu.kuopio.fi/link/oK2Xv).
Jätekukko toimittaa kotitalouksille sekä kunnallisen hallinto- ja palvelutoiminnan kiinteistöille jätteen keräykseen veloituksetta 140-660 litran jäteastiat. Asukkaat voivat käyttää kiinteistökohtaista jäteastiaa, jolle on järjestettävä kunnallisten jätehuoltomääräysten mukainen paikka, josta jätteenkuljettajat voivat noutaa jätteen. Vaihtoehtoisesti voidaan käyttää lähikiinteistöjen kesken yhteistä jäteastiaa (kimppa). Jäteastiat on tyhjennettävä jätehuoltomääräysten mukaisella tyhjennysvälillä.
Jos kiinteistöllä ei ole sekajätteen keräykselle omaa kiinteistökohtaista jäteastiaa tai useamman kiinteistön yhteistä jäteastiaa eli kimppaa, Jätekukko järjestää jätteen keräyksen ja kuljetuksen sekajätteelle aluekeräyspisteissä. Jätekukko järjestää tarvittaessa asiakkaille myös isokokoisten jäte-esineiden ja isojen jätemäärien noutopalvelua (Noutokukko) ja lavapalvelua (Lavakukko).
Saostus- ja umpikaivolietteillä on käytössä kiinteistön haltijan järjestämä jätteenkuljetus, jossa kiinteistöjen haltijat tekevät sopimuksen jätteen kuljetuksesta suoraan lietteitä kuljettavan yrityksen kanssa. Tällaisen yrityksen on oltava merkittynä jätehuoltorekisteriin.
Jäteastian tyhjennyksistä, aluekeräyspisteen käytöstä ja isokokoisten jätteiden noutopalvelusta laskutetaan Savo-Pielisen jätelautakunnan hyväksymän jätetaksan mukaiset jätemaksut. Jätekukko laskuttaa palvelut asiakkaalta. Saostus- ja umpisäiliölietteiden kuljetusten maksut perustuvat kuljetusyritysten hintoihin. Lietteiden käsittelystä laskutetaan Savo-Pielisen jätelautakunnan hyväksymän taksan mukaiset maksut, jotka Jätekukko laskuttaa.
Savo-Pielisen jätelautakunnan verkkosivut
Savo-Pielisen jätelautakunnan alueen jätehuoltomääräykset, jätetaksat, lautakunnan kokousasiat ja jätelautakunnassa asiointi
Lajitteluaseman yhteystiedot
Lajitteluaseman yhteystiedot ja aukioloajat